In simbol da sex sin skis 

Chatrina Josty sur da Bode Miller

“Go fast, be good, have fun.” Quai è il titel englais da l’autobiografia dal skiunz american Bode Miller, cumparida il 2005 en la versiun englaisa. Per “have fun”, la terza part da la filosofia da Bode Miller, na datti betg ina buna translaziun rumantscha. “Ha ve fun” na datti betg tar nus, sch’ins vul esser good. Bode Miller, probabel il meglier skiunz dal mund, cumprova il cuntrari.

“Go fast, be good, have fun” – l’autobiografia da Bode Miller datescha dal 2005, cur che Bode, uss 29, era sin il zenit. Quai era avant l’olimpiada a Turin, nua che Bode ha procurà per lingias grossas plitost sco grond disco-dancer e main sco erox da skis. Ed el ha fatg a savair ch’el baivia gugent ina u duas buttiglias vin avant las cursas da skis. L’autobiografia è scritta avant quest temp, ma ins po sminar, ch’el era gia avant in pau uschia. “Have fun” è quai per el. Ma “have fun” è era dapli per el che mo ir en sortida. Numnadamain era avair plaschair vi dal trenament dir ch’i dovra per daventar in bun skiunz.

Skiunz en terza generaziun
En sia autobiografia fa Bode Miller ina curta cronica da famiglia. Quai è er stà in dals motivs per insumma scriver l’autobiografia: Per metter fin a las famas che cursavan sur da sia uffanza. Ma el na vegn betg da cuntradir ina massa. Ch’el saja creschì si en il guaud e ch’el era in uffant fitg selvadi scriva era el sez. Ensemen cun trais fragliuns è el creschì si en ina chamona senza aua e senza electricitad en il guaud tar Franconia a New Hampshire. Ses hobi sco uffant era dad ir a spass tut blut. E d’enviern era il pitschen Bode en gir cun ils skis. Ils skis, ed ir cun skis, era insatge natiral en la famiglia Miller, gia sia tatta era ina skiunza renumada. Ma l’emprim na saja quai insumma betg stà cler che era Bode daventia skiunz, gist uschè bun u perfin meglier saja el cun giugar golf, tennis u ballape.

In chau dir
En moda cronologica descriva Bode sia via, davent da chasa a la scola da sport, en il team naziunal da skis. Quai era ina via cun grondas curvas, ma che al ha manà la fin finala sin ils podests. Bode Miller n’è betg in uman che s’adatta. El scriva da problems cun creschids e trenaders ed adina puspè da turnar en sia patria en il guaud. Cur ch’el ha però dapli success, va el en l’Europa. Là han las bleras cursas lieu, e là parta el l’emprim ina chamona sur Puntina/Innsbruck cun in ami e suenter, cur ch’il success vegn, in’abitaziun e d’ina cursa a l’autra va el cun sia rulotta. El ha success, al cup mundial a San Murezzan fa el diversas medaglias. Il metal sez è però tuttina ad el, ina medaglia croda perfin giu per la tualetta e svanescha per adina.

In American europeic
Bode Miller n’è betg il tip sportist che faschess tut per il pajais ch’è marcà cun grondas letras sin ses dress da skis. El n’è betg in American patriotic. Sia mesa vita haja el numnadamain passentà en Europa, scriva Miller, ed el saja era vegnì furmà da l’Europa. Da là vegn sia tenuta en connex cun la guerra en l’Irac. Uschia ha el indirectamain crititgà questa guerra e cun quai sia patria – ma el haja ditg quai betg perquai ch’el veglia far politica, ma perquai ch’el saja vegnì dumandà. Bode Miller è in uman che na vul betg s’adattar. En nagin reguard, uschia er betg ad ina opiniun politica, ch’el faschess en sia posiziun forsa meglier da defender.

Ina filosofia per tuts
Bode Miller fa bain al circus da skis, el dat colur a questa scena, che para dad exister savens da tips ch’èn mo maschinas, senza atgna voluntad. Miller è agen, in rebel cun la devisa “tut ni nagut”, e cun ses chau dir (e cun il rest da ses corp) è el sexy sco nagin auter. “Have fun, be good” – ina filosofia che va si, quant blöd ch’ella tuna. Ed era l’autobiografia persvada, interessant è da vesair tge ch’i dovra tut per vegnir uschè lunsch sco Miller. E tut quai ch’è magari in “krampf” tar auters è tar Bode Miller passiun e plaschair. Cler, ch’igl è forsa in pau bunmartgà da vulair surprender ina filosofia dad in tip che lascha era or bler grascha (sch’ins po crair a google), e che ha sco pled preferì “Jau, jau, jau”, ma suenter la lectura da l’autobiografia han ins veglia da dir: Hej, er jau fatsch sco Bode Miller e vom viadora en quest mund e fatsch quai che jau sai far il meglier, ed jau vegn bun, cun avair fun!